Petrus, miseratione Divina Autissiod. episcopus: dilecto in Domino Bernardo la Verulia, receptori nostro, salutem. Cum dicti nostri decanus et capitulum ecclesie nostre Autiss. a nobis peterent quinque arpenta nemorum, vel circa, in nemoribus nostris de Roncellis, et ea assererent sibi per predecessorem nostrum bone memorie Dominum J. de Auxeio, quondam Autissiodor. episcopum, donata fuisse, licet de hoc plene minime nobis constiterit, neque constet; nos tamen, cum eisdem generose agere volentes, et precipue attendentes onera que pro divino servitio in ecclesia nostra, die, noctuque faciendo, subire habent incessanter, ut ad hoc et ad alia nobis grata preces faciende sint in posterum, petentibus eisdem de gratia speciali dicta quinque arpenta concedimus et donamus, mandantes tibi receptori nostro predicto, vel illi qui pro tempore fuerit, quatenus predicta quinque arpenta eisdem vel eorum mandato deliberes et assignes, quoties fueris per eos inquisitus. Datum in villa nostra Varziaci, sub sigillo nostro, anno M. CCC. LXX, die XXII mensis augusti.